ໃນຕອນບ່າຍ ຂອງວັນທີ 18 ພຶດສະພາ 2017 ນີ້ ທີ່ຫໍສະພາແຫ່ງຊາດ ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ VIII ໄດ້ອັດລົງດ້ວຍຜົນສຳເລັດ ອັນຈົບງາມ ໂດຍການເຂົ້າຮ່ວມ ຂອງທ່ານ ບຸນຍັງ ວໍລະຈິດ ປະທານປະເທດ ແຫ່ງ ສປປ ລາວ ພ້ອມດ້ວຍຜູ້ນຳ ພັກ-ລັດ, ອະດີດການນຳຂັ້ນສູງ ແລະ ສະມາຊິກສະພາແຫ່ງຊາດ ເຂົ້າຮ່ວມ. ກອງປະຊຸມດັ່ງກ່າວ, ໄດ້ດຳເນີນແຕ່ວັນທີ 25 ເມສາ-18 ພຶດສະພາ 2017,
ໄດ້ພິຈາລະນາ ແລະ ຮັບຮອງເອົາກົດໝາຍ 14 ສະບັບ ໃນຂົງເຂດ ເສດຖະກິດ-ສັງຄົມ, ການປ້ອງກັນຊາດ-ປ້ອງກັນຄວາມສະຫງົບ, ການປົກຄອງ ແລະ ຍຸຕິທຳ, ອົງການຈັດຕັ້ງມະຫາຊົນ ແລະ ການຕ່າງປະເທດ ເຊິ່ງເປັນການ ເພີ່ມເຄື່ອງມືຄຸ້ມຄອງລັດ, ຄຸ້ມຄອງ ເສດຖະກິດ-ສັງຄົມ ໃນຂະແໜງການຕ່າງໆ ໃຫ້ມີຄວາມສົມບູນຄົບຖ້ວນ ຫລາຍຂຶ້ນກວ່າເກົ່າ.
ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ, ພ້ອມທັງເປັນ ປະທານກອງປະຊຸມ ກ່າວວ່າ: ຕະຫລອດໄລຍະ 17 ວັນ ໃນການດຳເນີນ ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ VIII ທີ່ເຕັມໄປດ້ວຍ ບັນຍາກາດທີ່ສ້າງສັນ ແລະ ມີຄວາມເປັນເອກະພາບສູງ ຂອງສະມາຊິກສະພາແຫ່ງຊາດ ໃນການຄົ້ນຄວ້າ, ປະກອບຄຳຄິດເຫັນ ຢ່າງກົງໄປກົງມາ ຕໍ່ບັນດາເນື້ອໃນ ທີ່ນຳມາພິຈາລະນາ ແລະ ຮັບຮອງເອົາ. ກອງປະຊຸມດັ່ງກ່າວ, ໄດ້ສຳເລັດຕາມຈຸດປະສົງ ແລະ ລະດັບຄາດໝາຍທີ່ວາງໄວ້ ເຊັ່ນ: ກອງປະຊຸມໄດ້ຮັບຟັງ ແລະ ພິຈາລະນາ ສະພາບການ ຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມ; ແຜນງົບປະມານ ແຫ່ງລັດ 6 ເດືອນຜ່ານມາ ແລະ ວຽກງານຈຸດສຸມ ທ້າຍປີ 2017; ພິຈາລະນາຮັບຮອງ ເອົາບົດລາຍງານ ກ່ຽວກັບການຄຸ້ມຄອງ ລາຄາສິນຄ້າ ແລະ ມາດຕະການ ແກ້ໄຂຈຳນວນໜຶ່ງ ເພື່ອຫລຸດຜ່ອນຜົນກະທົບ ຕໍ່ການຜະລິດ ແລະ ຊີວິດການເປັນຢູ່ ຂອງປະຊາຊົນ; ໄດ້ພິຈາລະນາ ເອົາບົດລາຍງານ ຂອງອົງການໄອຍະການ ປະຊາຊົນສູງສຸດ ກ່ຽວກັບການ ປະຕິບັດສິດ ສັ່ງຟ້ອງ ຄະດີອາຍາຂຶ້ນສານ ແລະ ການເຂົ້າຮ່ວມ ການດຳເນີນຄະດີແພ່ງ ຢູ່ທີ່ປະຊຸມສານ ແລະ ບົດລາຍງານ ຂອງສານປະຊາຊົນສູງສຸດ ກ່ຽວກັບການດຳເນີນຄະດີ ຢູ່ສານຂັ້ນຕົ້ນ ແລະ ສານອຸທອນ ໃນໄລຍະຜ່ານມາ, ທິດທາງປັບປຸງ ແລະ ຍົກສູງຄຸນນະພາບ ວຽກງານໃນຊຸມປີຕໍ່ໜ້າ; ກອງປະຊຸມ ໄດ້ພິຈາລະນາ ແລະ ເລືອກຕັ້ງເອົາທ່ານ ນາງ ວຽງທອງ ສີພັນດອນ ເປັນປະທານອົງການ ກວດສອບ ແຫ່ງລັດ ອີກສະໄໝໜຶ່ງ ຕາມການສະເໜີ ຂອງປະທານປະເທດ; ພ້ອມທັງ ໄດ້ພິຈາລະນາ ແລະ ຮັບຮອງເອົາ ການສະເໜີແຕ່ງຕັ້ງ ທ່ານ ອຳໄພ ຈິດມານົນ ເປັນຮອງປະທານ ກຳມາທິການກົດໝາຍ ຕາມການສະເໜີ ຂອງຄະນະປະຈຳ ສະພາແຫ່ງຊາດ; ພ້ອມດຽວກັນນີ້, ກອງປະຊຸມ ໄດ້ພິຈາລະນາ ແລະ ຮັບຮອງເອົາກົດໝາຍ 14 ສະບັບ ໃນນັ້ນ ມີກົດໝາຍສ້າງໃໝ່ 5 ສະບັບ ຄື: ກົດໝາຍວ່າດ້ວຍສົນທິສັນຍາ ແລະ ສັນຍາສາກົນ, ກົດໝາຍວ່າດ້ວຍ ສິລະປະການສະແດງ, ກົດໝາຍວ່າດ້ວຍ ການປົກປ້ອງ ຂໍ້ມູນເອເລັກໂຕຣນິກ, ກົດໝາຍວ່າດ້ວຍ ຄື້ນຄວາມຖີ່ວິທະຍຸສື່ສານ ແລະ ປະມວນກົດໝາຍອາຍາ; ກົດໝາຍປັງປຸງ 8 ສະບັບ ຄື: ກົດໝາຍວ່າດ້ວຍ ການເລືອກຕັ້ງສະມາຊິກ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ, ກົດໝາຍວ່າດ້ວຍ ຄະນະຊາວໜຸ່ມປະຊາຊົນ ປະຕິວັດລາວ, ກົດໝາຍວ່າດ້ວຍໄຟຟ້າ, ກົດໝາຍວ່າດ້ວຍ ກຳລັງປ້ອງກັນ ຄວາມສະຫງົບປະຊາຊົນ, ກົດໝາຍວ່າດ້ວຍ ອົງການໄອຍະການປະຊາຊົນ, ກົດໝາຍວ່າດ້ວຍ ສານປະຊາຊົນ, ກົດໝາຍວ່າດ້ວຍນ້ຳ ແລະ ຊັບພະຍາກອນນ້ຳ, ກົດໝາຍວ່າ ດ້ວຍສະຖິຕິ ແລະ ກົດໝາຍທາບທາມ 1 ສະບັບ ຄື: ປະມວນກົດໝາຍແພ່ງ.
ພ້ອມນັ້ນ, ທ່ານ ນາງ ປານີ ຢາທໍ່ຕູ້ ກ່າວຕື່ມວ່າ: ກອງປະຊຸມ ໄດ້ເຫັນດີເປັນເອກະພາບ ຕໍ່ບົດລາຍງານ ແລະ ສະເໜີໃຫ້ລັດຖະບານ ເອົາໃຈໃສ່ບາງບັນຫາ ເຊັ່ນ: ສືບຕໍ່ຊີ້ນຳ ແລະ ຊຸກຍູ້ບັນດາກະຊວງ, ອົງການຂະແໜງການ ແລະ ອົງການປົກຄອງທ້ອງຖິ່ນ ສູ້ຊົນປະຕິບັດ ບັນດາຄາດໝາຍລວມ, ຄາດໝາຍໝາຍ ແຕ່ລະດ້ານ, ທິດທາງວຽກງານ ແລະ ບັນດາມາດຕະການ ທີ່ກຳນົດໄວ້ ໃນມະຕິກອງປະຊຸມ ສະພາແຫ່ງຊາດ ເລກທີ 14, 15, 16/ສພຊ ລົງວັນທີ 24/11/2016 ແລະ ເລກທີ 18/ສພຊ ລົງວັນທີ 28/11/2016 ກ່ຽວກັບແຜນພັດທະນາ ເສດຖະກິດ-ສັງຄົມ, ແຜນງົບປະມານແຫ່ງລັດ ປະຈຳປີ 2017 ກໍຄືແຜນສ້າງ ແລະ ປັບປຸງກົດໝາຍ ປະຈຳປີ 2017 ແລະ ປະກາດໃຊ້ນິຕິກຳລຸ່ມ ໃຫ້ສຳເລັດ. ພ້ອມທັງ ຊີ້ນຳກະຊວງ ອຸດສາຫະກຳ ແລະ ການຄ້າ ປະສານສົມທົບ ກັບບັນດາກະຊວງ ແລະ ພາກສ່ວນທີ່ກ່ຽວຂ້ອງ ສືບຕໍ່ຄົ້ນຄວ້າ ແລະ ສະເໜີລັດຖະບານ ປະກາດໃຊ້ນະໂຍບາຍ, ມາດຕະການຊຸກຍູ້ ແລະ ສົ່ງເສີມການຜະລິດ ສະບຽງອາຫານ ແລະ ການຜະລິດສິນຄ້າທີ່ຈຳເປັນ ໃຫ້ແກ່ການບໍລິໂພກ ປະຈຳວັນຂອງປະຊາຊົນ ໃຫ້ມີການຂະຫຍາຍຕົວ ແລະ ມີຄວາມຫລາກຫລາຍ ທາງການຜະລິດຕະພັນ ທີ່ມີຄຸນນະພາບ ດ້ວຍລາຄາທີ່ເໝາະສົມ ແລະ ໝັ້ນທ່ຽງ.